Na kraju slavlja
Na kraju slavlja je debitantski studijski album sarajevske rock grupe Bolero. Album je sniman i miksan u Blap Studiju Brane Likića, a objavljen je u septembru 1986. u izdanju diskografske kuće Diskoton. Iako prvi muzički album grupe Bolero, dobro je bio primljen kod publike. Album otvara pjesma pod nazivom "Galebovi" koja pjevački i instrumentalno podsjeća na ranije albume sarajevske pop rock grupe Valentino. Osim kvalitetnog muziciranja svih članova ovog muzičkog sastava na njihovom prvom studijskom izdanju, posebno se istakao pjevač Mile Anđelić. Time su nastavili sa uspješnom formulom ranijih muzičkih sastava sa Sarajevske pop rock scene, koja je bila veoma popularna na prostorima bivše Jugoslavije. Veliki uspjeh ostvarile su pjesme: "Galebovi", "Dajana", "Misli na mene", "Sjećanja" i "Na kraju slavlja". Na albumu je devet pjesama, a za sedam njih tekst i muziku napisao je Miroslav Bartulica.